Դանիել Ջանջիգյան

**Դանիել Արմեն Ջանջիգյան** (, ), ամերիկահայ նախկին բոբսլեյիիստ, դերասան և քաղաքական գործիչ։ Մասնակցել է 2002 թվականի ձմեռային օլիմպիական խաղերին՝ ներկայացնելով Հայաստանը. երկտեղանի սահնակներով բոբսլեյի մրցումներում իր թիմակից Յորգո Ալեքսանդրուի հետ զբաղեցրել է 33-րդ տեղը։ Որպես դերասան՝ Ջանջիգյանը մարմնավորել է մոլեգին թմրավաճառ Քրիս-Ռ.-ի կերպարը 2003 թվականին նկարահանված «Սենյակը» պաշտամունքային (կուլտային) ֆիլմում։ ԱՄՆ Ներկայացուցիչների պալատի 2020 թվականի ընտրություններում  թեկնածու է առաջադրվել Տեխասի 31-րդ կոնգրեսական շրջանում։

## Կենսագրություն
### Կյանքի վաղ շրջան
Ջանջիգյանը ծնվել է 1972 թվականի ապրիլի 30-ին Չիկագոյում: Նրա նախնիները էթնիկ հայեր էին Սամսունից և Տրապիզոնից, վերապրել էին Հայոց ցեղասպանությունը և հետագայում գաղթել Միացյալ Նահանգներ: Դանիելը մեծացել է Կալիֆոռնիայի Սարատոգա քաղաքում. նրա ծնողները հայկական ռեստորան են աշխատեցրել մոտակա Սանիվեյլ քաղաքում: Տղան 1991 թվականին ավարտել է Սարատոգայի ավագ դպրոցը, 1996 թվականին էլ՝ Սան Լուիս Օբիսպոյի Կալիֆոռնիական պոլիտեխնիկական պետական համալսարանը՝ ստանալով բիզնեսի կառավարման մասնագետի որակավորում: Ավարտելուց հետո նա մի քանի տարի աշխատել է Microsoft-ում:

### 2002 թվականի ձմեռային օլիմպիական խաղեր
Հույն օլիմպիական մարզիկ, բոբսլեյիստ Ջոն-Էնդրյու Կամբանիսի հետ ծանոթանալուց հետո Ջանջիգյանը հետաքրքրություն է ցուցաբերել բոբսլեյի նկատմամբ և կանադական Կալգարի քաղաքում բոբսլեյի օլիմպիական դպրոց է հաճախել։ Նա մասնակցել է 2002 թվականի Սոլթ Լեյք Սիթիում կայացած ձմեռային օլիմպիական խաղերին՝ Յորգո Ալեքսանդրուի հետ ներկայացնելով Հայաստանը երկտեղանոց սահնակներով բոբսլեյի մրցումներում: Նախատեսված էր, որ Ջանջիգյանի թիմակից արգելակողը պետք է լիներ Արա Բեզջյանը, բայց մեջքի վնասվածքի պատճառով վերջինս փոխարինվեց։ Որպես փոխարինող՝ Հայաստանից հրավիրվեց ծանրամարտի մի երիտասարդ չեմպիոն, սակայն սեպտեմբերի 11-ի ահաբեկչություններից հետո նրա վիզայի դիմումը չեղարկվեց։ Ընտրությունը կանգ առավ Ալեքսանդրուի վրա: Չնայած երկուսն էլ Ամերիկայի քաղաքացիներ են, և Ալեքսանդրուն ծագումով հույն է, այլ ոչ թե հայ, նրանց շնորհվեց Հայաստանի բնակության իրավունք, որպեսզի օլիմպիական խաղերին մասնակցելու իրավունք ունենան որպես հայկական հավաքականի անդամներ։

### Քաղաքական կարիերա
2019 թվականի սեպտեմբերին Ջանջիգյանը դեմոկրատական կուսակցության կողմից առաջադրվեց որպես  ԱՄՆ Ներկայացուցիչների պալատի անդամության թեկնածու՝ 2020 թվականի ընտրություններում։ Նա քարոզարշավ էր անցկացնում՝ հանրապետական Ջոն Քարթերի դեմ՝ ներկայացնելու համար Օսթինի մետրոպոլիտենային տարածքում գտնվող 31-րդ շրջանը։ Ընդ որում՝ քարոզարշավի նյութերում հաճախ հղում էր արվում նրա մարզական և դերասանական կարիերային։ Ջանջիգյանը դուրս մնաց ընտրությունների նախնական ընտրություններից՝ իր ընտրողներին կոչ անելով քվեարկել դեմոկրատների մյուս թեկնածու, համակարգչային ինժեներ Դոննա Իմամիի օգտին. վերջինս, սակայն, ընդհանուր ընտրություններում պարտվեց Քարթերին։

## Անձնական կյանք
2020 թվականի փետրվարի դրությամբ Ջանջիգյանն իր դստեր հետ ապրում էր Տեխասի Լիանդեր քաղաքում և աշխատում էր որպես վաճառքի և կառավարման խորհրդատու: Նա ազատ խոսում է հայերեն, ունի Հայաստանի և Միացյալ Նահանգների քաղաքացիություն։ Նա հեղինակել է Ջեք Քենֆիլդի՝ 2015 թվականին հրատարակված «Հաջողության հոգին» գրքի 2-րդ հատորի առանձին հատվածներ։

## Ֆիլմագրություն
### Կինո

### Հեռուստատեսություն

## Ծանոթագրություններ

## Արտաքին հղումներ
*
*Dan Janjigian's Olympic statistics at *Sports Reference*

Կատեգորիա:Ամերիկահայ դերասաններ
Կատեգորիա:Ամերիկահայեր
Կատեգորիա:Ամերիկացի դերասաններ
Կատեգորիա:Մարզիկներ այբբենական կարգով
Կատեգորիա:Սփյուռքահայ մարզիկներ
Կատեգորիա:Օլիմպիական մարզիկներ
Կատեգորիա:Ամերիկացի բոբսլեյիստներ
Կատեգորիա:Ամերիկահայ մարզիկներ
Կատեգորիա:Ձմեռային օլիմպիական խաղեր 2002-ի բոբսլեյիստներ
Կատեգորիա:Օլիմպիական բոբսլեյիստներ Հայաստանից